《古兴》
宋代·李新

倮葬畏礼法，厚葬索衣衾。
金缕与玉柙，五陵非不深。
万宝埋幽光，苦为群盗寻。
上古莫封植，弃之中野林。
上以饱飞鸟，下从蝼蚁侵。
人情远臭腐，焉知孝子心。
死者或有知，自亦畏奢淫。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。